Табигый ресурстар, жaратылыш
Табигый ресурстар, жaратылыш ресурстары адамзаттын жашоосуна керектүү, коомдун материалдык жана маданий муктаждыктарын канааттандыруу максатында чарбада пайдаланылуучу жаратылыш элементтери; айлана-чөйрөнүн маанилүү компоненттери; адамдын жашоосуна зарыл болгон табигый шарттардын жыйындысынын бир бөлүгү. Табигый ресурстардын негизги түрлөрү пайда болуусуна жараша төмөнкүчө бөлүнөт: минералдык, биологиялык (өсүмдүктөр жана жаныбарлар дүйнөсү), жер, климаттык, суу ресурстары; колдонуу шарты боюнча – материалдык өндүрүштө (өнөр жайда, айыл чарбада ж. б. тармакта), өндүрүштүк эмес чөйрөдө; түгөнүү шарты боюнча – түгөнүүчү, калыбына келүүчү (топурак, өсүмдүк) жана калыбына келтирүүгө болбой турган (кен байлыктар), дээрлик түгөнбөгөн (күн энергиясы, жердин ички жылуулугу, аккан суу жана шамал энергиясы). Табигый ресурстарды калыбына келтирүү үчүн адамзатты иш-чараларга тартуу жана табиятты туура колдонуу жана коргоо проблемасын курчутуу. Табигый ресурстардын азайышына жол бербөөнүн негизги шарттары – коом менен айлана-чөйрөнүн зат алмашуу боюнча өз ара гармониялуу аракеттенишин камсыз кылуу, ресурстарды туура жана комплекстүү пайдалануу, сырьёнун, отундун жана энергиянын жаңы булактарын табуу болуп эсептелет. Жыл сайын жаратылыш чөйрөсүнөн 35–40 млрд түрдүү заттар бөлүнүп алынат. Табигый ресурстарды туура пайдаланууга жана аны коргоого байланыштуу проблемалар глобалдык мүнөзгө ээ. 
 Геология

Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9